text: shitposting
  
  publiceret: 2021-11-08 14:05:58+01:00
  Shitposting er en online udtryksform, hvormed primært unge på sociale medier eller online servere deler grovkornede kommentarer om andre. Indholdet i en shitpost veksler mellem at være ironisk, parodierende, meningsløst eller chikanerende, alt efter hvilken reaktion man ønsker at fremkalde hos modtageren.
  Ofte består shitposting af absurde memes eller sætninger med nedsættende eller absurde humoristiske kommentarer om andre, men shitposting kan også opfattes som et bredere internetudtryk og indgå som en del af bestemte gruppers kommunikationsform på YouTube eller andre sociale medier. Nogle influencere, som fx den svenske YouTuber PewDiePie, udgiver forskellige videoer, hvor selve omdrejningspunktet er absurd humor og shitposting. Formålet med shitposting er at fremkalde en reaktion hos modtageren, og indholdet kan både spille på humor, satire og grovheder eller meningsløshed og absurditet. Ved at dele en shitpost gentagne gange, kan man skabe ’støj’ på et medie, hvormed man kan overdøve en debat eller en samtale.
  Shitposting kan være en reaktion på politik, andres holdninger, kulturelle fænomener eller hændelser. Man kommenterer således på disse fænomener gennem meningsløs satire. Ligesom med memes, er der mange kendte shitpostinggrafikker i omløb, som shitpostere udvikler, finder på ny tekst til og deler i diverse fora. Et kendt eksempel er Dat Boi-frøen på cykel med forskelligt tekstindhold, som for det meste er sort tale. 
  I nogle tilfælde kan shitposting udvikle sig til en grov form for online chikane, hvormed primært unge poster og deler nedsættende eller voldsomme kommentarer og opslag om andre eller saboterer en samtale. Der kan være tale om racistisk motiverede og organiserede angreb på bestemte personer eller grupper med det formål at fremkalde en negativ reaktion. I disse tilfælde er der tale om en flydende grænse mellem shitposting og fænomenet trolling, dvs. chikanerende online adfærd, som skal provokere, såre og ødelægge nogen eller noget, man ikke bryder sig om.
  Flere kommentatorer har påpeget, at shitposting har rod i kunstneriske udtryksformer såsom dadaisme og absurdisme fra begyndelsen af det 20. århundrede, hvor formålet er at udtrykke nihilisme og vende verden på hovedet. Ligesom dadaismen som modkulturel udtryksform ønskede at provokere og vække publikum både kunstnerisk og politisk, kan shitposting ses som den yngre, såkaldte Generation Z’s oprør mod den verdensorden, som de ældre generationer har skabt. Modstanden udtrykkes ved hjælp af absurditet og meningsløshed i stedet for politiske paroler. Det sker ud fra et ønske om dels at provokere og dels at kunne forenes omkring en bestemt udtrykskode, som kræver et indgående kendskab til de sociale medier.